ເນື່ອງໃນວັນວິທະຍາສາດແຫ່ງຊາດ 12 ຕຸລາ 2018, ພັກ ແລະ ລັດ ໄດ້ເອົາໃຈໃສ່ ຕໍ່ການພັດທະນາວິທະຍາສາດ ແລະ ເຕັກໂນໂລຊີ ຂອງປະເທດຢ່າງຈົດຈໍ່, ຊຶ່ງສະແດງອອກ ໃນແນວທາງນະໂຍ ບາຍຂອງພັກ, ບັນດາກົດໝາຍ ແລະ ແຜນພັດທະນາ ເສດຖະກິດ-ສັງຄົມແຫ່ງຊາດ ໃນແຕ່ລະໄລຍະນັ້ນລ້ວນແຕ່ໄດ້ເລັ່ງໃສ່ພັດທະນາ ຊັບພະຍາກອນມະນຸດ ແລະ ການສ້າງພື້ນຖານ ໂຄງລ່າງ ສຳລັບການຄົ້ນ ຄວ້າພັດທະນາ, ນຳໃຊ້ວິທະຍາສາດ ແລະ ເຕັກໂນໂລຊີ ເພື່ອຮັບໃຊ້ການພັດທະນາຢູ່ປະເທດ.
ໃນໂອກາດດັ່ງກ່າວ, ທ່ານ ບໍ່ວຽງຄໍາ ວົງດາລາ ລັດຖະມົນຕີກະຊວງວິທະຍາສາດ ແລະ ເຕັກໂນໂລຊີ, ປະທານສະພາວິທະຍາສາດ ແຫ່ງຊາດ ໄດ້ຖະແຫລງຂ່າວ ເມື່ອວັນທີ 11 ຕຸລາ 2018 ທີ່ ກວຕ ວ່າ: ວັນທີ 12 ຕຸລາ ເປັນວັນປະກາດເອກະລາດ ແລະ ທັງແມ່ນວັນວິທະຍາສາດແຫ່ງຊາດລາວ, ໃນ 7 ປີຜ່ານມາ ກະຊວງວິທະຍາສາດ ແລະ ເຕັກໂນໂລຊີ ໄດ້ຄົ້ນຄວ້າສ້າງ ແລະ ປັບປຸງກົດໝາຍ 9 ສະບັບ ແລະ ນິຕິກຳລຸ່ມກົດໝາຍອີກຈໍານວນໜຶ່ງ, ພ້ອມທັງໄດ້ສ້າງແຜນຍຸດທະສາດ ການພັດທະນາວິທະຍາສາດ ແລະ ເຕັກໂນໂລຊີ ເຖິງປີ 2030 ຊຶ່ງເປັນແຜນຍຸດທະສາດ ທີ່ສາມາດເຊື່ອມສານ ກັບການພັດທະນາ ຂອງບັນດາກະຊວງ ຂະແໜງການ ກໍຄື ພາກພື້ນ ແລະ ສາກົນ ຕາມທິດທາງພັດທະນາ ແບບຍືນຍົງແຫ່ງຍຸກອຸດສາຫະກຳ 4.0.
ການພັດທະນາພື້ນຖານໂຄງລ່າງ ໄດ້ສຳເລັດການປັບປຸງສະຖາບັນ 3 ແຫ່ງ, ຊຶ່ງປະກອບດ້ວຍ ບັນດາຫ້ອງທົດລອງ ທີ່ທັນສະໄໝ ດ້ານເຕັກ ໂນໂລຊີຊີວະພາບ, ດ້ານພະລັງງານທົດແທນ ແລະ ວັດສະດຸ ໃໝ່, ຫ້ອງທົດລອງວິໄຈເຄມີ ແລະ ທໍລະນີວິທະຍາ ທີ່ມີອຸປະກອນທົດລອງ ທີ່ທັນສະໄໝ ຫລາຍຢ່າງ, ສຳ ເລັດການສ້າງສູນ ຂໍ້ມູນເອເລັກໂຕຣນິກຂະໜາດໃຫຍ່ ສາມາດບັນຈຸຂໍ້ມູນເຖິງ 400 TB ຊຶ່ງເປັນສູນຂໍ້ມູນເອເລັກໂຕຣນິກ ປະຢັດພະລັງງານ ແລະ ທັນສະໄໝທີ່ສຸດຢູ່ໃນປະເທດເຮົາ ກໍຄື ໃນພາກພື້ນອາຊີອາຄະເນ. ສຳເລັດການສ້າງສູນຝຶກອົບຮົມ ພະນັກງານວິທະຍາສາດ ແລະ ເຕັກໂນໂລຊີ ຊຶ່ງຈະເປັນບ່ອນຍົກລະດັບບຳລຸງ ສ້າງບຸກຄະລາກອນດ້ານວິທະຍາສາດ ແລະ ເຕັກໂນໂລຊີຢູ່ພາຍໃນປະເທດ, ການບໍລິການ ວິທະຍາສາດ ແລະ ເຕັກໂນໂລຊີ ໄດ້ຮັບການປັບປຸງຍົກລະດັບໃຫ້ດີຂຶ້ນ ເພື່ອບໍລິການຮັບໃຊ້ ສັງຄົມຢ່າງກວ້າງຂວາງ, ເປັນຕົ້ນແມ່ນ ການບໍລິການ ດ້ານຊັບສິນ ທາງປັນຍາໄດ້ໃຫ້ຄຳປຶກສາ, ຮັບຄຳຮ້ອງຂໍຈົດທະບຽນ ຊັບສິນອຸດສາຫະກຳ, ແຈ້ງຂໍ້ມູນລິຂະສິດ ແລະ ສິດກ່ຽວຂ້ອງກັບລິຂະສິດ. ແກ້ໄຂຂໍ້ຂັດແຍ່ງ ຊັບສິນທາງປັນຍາ ໄດ້ທັງໝົດ 2.600 ກວ່າສະບັບ; ດ້ານມາດຕະຖານ ແລະ ວັດແທກໄດ້ສ້າງຕັ້ງຫ້ອງກວດສອບ ຄຸນນະພາບ ນໍ້າມັນເຊື້ອໄຟ ປະຈຳຢູ່ບັນດາດ່ານສາກົນ, ສ້າງຫ້ອງກວດກາເຄື່ອນທີ່ ແລະ ຫ້ອງກວດກາລະດັບສູນກາງ ຊຶ່ງສາມາດເພີ່ມລາຍຮັບ ພາສີ-ອາກອນນໍ້າມັນ ແລະ ຮັບປະກັນໃຫ້ສັງຄົມໄດ້ຊົມໃຊ້ ນໍ້າມັນທີ່ມີຄຸນນະພາບ, ໄດ້ກວດສອບກົງເຕີ ໄຟຟ້ານຳເຂົ້າມາໃໝ່ຈຳນວນ 247.000 ກວ່າໜ່ວຍ ແລະ ໃຫ້ ການບໍລິການການ ຖ່າຍທອດເຕັກໂນໂລຊີດ້ານຕ່າງໆ.
ສະນັ້ນ ເພື່ອສືບຕໍ່ຜັນຂະຫຍາຍ ມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ VIII ໃຫ້ປະກົດ ຜົນເປັນຈິງນັ້ນ ກະຊວງວິທະຍາສາດ ແລະ ເຕັກໂນໂລຊີ ຈະສືບຕໍ່ຈັດຕັ້ງປະຕິບັດ ແຜນຍຸດທະສາດ ການພັດທະນາວິທະຍາສາດ ແລະ ເຕັກໂນໂລຊີ ຂອງ ສປປ ລາວ ໄປຕາມທິດຫັນເປັນອຸດສາຫະກຳ ແລະ ທັນສະໄໝ ແລະ ຍືນຍົງສີຂຽວ ຊຶ່ງໄດ້ກຳນົດ 6 ແຜນຍຸດທະສາດ ຄື: ແຜນງານທີ 1: ບຸກທະລຸດ້ານຈິນຕະນາການ, ເອົາໃຈໃສ່ໂຄສະນາເຜີຍແຜ່ສ້າງຈິດສຳນຶກ ດ້ານວິທະຍາສາດ ແລະ ເຕັກໂນໂລຊີ ໃຫ້ແກ່ສັງຄົົມ ຢ່າງກວ້າງຂວາງ ແລະ ເລິກເຊິ່ງ. ແຜນງານທີ 2: ບຸກທະລຸປ່ຽນແປງໃໝ່ ພື້ນຖານການຈັດຕັ້ງ, ກົນໄກການຄຸ້ມຄອງ ແລະ ການເຄື່ອນໄຫວ ຽກງານວິທະຍາສາດ ແລະ ເຕັກໂນໂລຊີ ໃຫ້ເປັນລະບົບຄົບຊຸດ ແລະ ມີປະສິດທິຜົນ. ແຜນງານທີ 3: ບຸກທະລຸ ໃນການພັດທະນາ ຊັບພະຍາກອນມະນຸດ ດ້ານວິທະຍາສາດ ແລະ ເຕັກໂນໂລຊີ ໃຫ້ຮັບປະກັນທາງດ້ານປະລິມານ ແລະ ຄຸນນະພາບ. ແຜນງານ ທີ 4: ບຸກທະລຸຄົ້ນຄວ້ານຳໃຊ້ ແລະ ພັດທະນາວິທະ ຍາສາດເຕັກໂນໂລຊີ ເຂົ້າສູ່ເຂດຈຸດສຸມບຸລິມະສິດ, ລົງສູ່ຂະແໜງການ ແລະ ທ້ອງຖິ່ນ ແຜນງານ ທີ 5: ເອົາໃຈໃສ່ບໍລິ ການດ້ານວິທະຍາສາດ ແລະ ເຕັກໂນໂລຊີ ເພື່ອຮັບໃຊ້ສັງຄົມ. ແຜນງານ ທີ 6: ເປີດກວ້າງ ການພົວພັນຮ່ວມມືສາກົນດ້ານວິທະຍາສາດ ແລະ ເຕັກໂນໂລ ຊີຢ່າງມີຫລັກການຕາມແນວທາງ ການຕ່າງປະເທດຂອງພັກ-ລັດ. ລັດຖະມົນຕີ ກວຕ ຍັງຮຽກຮ້ອງມາຍັງ ບັນດາ ນັກວິທະຍາສາດ, ນັກຄົ້ນຄວ້າ, ນັກຮຽນຮູ້, ປັນຍາຊົນ, ຜູ້ປະກອບການ ແລະ ນັກທຸລະກິດທຸກໆພາກສ່ວນ ຈົ່ງສືບຕໍ່ເສີມຂະຫຍາຍມູນເຊື້ອ ການຄົ້ນຄວ້າປະດິດສ້າງຂອງຕົນ ເພື່ອສູ້ຊົນປະຕິບັດໜ້າທີ່ ແລະ ຍົກລະດັບຄວາມຮູ້ ຄວາມສາມາດຂອງຕົນໃຫ້ສູງຂຶ້ນ, ສຸມໃສ່ການຄົ້ນຄວ້ານຳໃຊ້ວິ ທະຍາສາດທີ່ເປັນຂົງເຂດບຸລິມະສິດ, ພັດທະນາເຕັກໂນໂລຊີທີ່ສອດຄ່ອງ ແລະ ສົ່ງເສີມການສ້າງ ຜູ້ປະກອບການ ດ້ານນະວັດຕະກຳ (Start up) ເພື່ອໃຫ້ສາມາດສ້າງຜະລິດຕະພັນ ນະວັດຕະກຳທີ່ມີຄຸນນະພາບ ສາມາດແຂ່ງຂັນໄດ້ຕະຫລາດ ພາຍໃນປະເທດ ແລະ ສາກົນ.
ເນື້ອໃນ: ຂປລ